DA Den Europæiske Unions Tidende CE 88/38

(2004/C 88 E/0041)

SKRIFTLIG FORESPØRGSEL E-1665/03

af Luigi Vinci (GUE/NGL) til Kommissionen

(19. maj 2003)

Om: Undervisning i kurdisk i Tyrkiet

For ca. 10 måneder siden vedtog det tyrkiske parlament en række nye love, som, hed det sig, ville tillade, at der oprettes skoler af privat karakter med undervisning i det kurdiske sprog.

Disse love indebærer imidlertid også følgende:

— at de privatskoler, som allerede tilbyder undervisning i fremmedsprog, ikke også må undervise i kurdisk, dvs. at undervisning i kurdisk forudsætter, at der oprettes særlige skoler til dette formål,

— at undervisningen i kurdisk kun må varetages af lærere, der har eksamensbevis som lærer i kurdisk, et sprog, som indtil for et år siden officielt ikke eksisterede i Tyrkiet, hvorfor der ikke kunne eksistere skoler, som uddannede kurdisklærere!

— at undervisningen i kurdisk ikke må varetages af udenlandske lærere.

Konklusionen er, at det ingen steder i Tyrkiet har været muligt at åbne en kurdisksproget skole.

Bestemmelserne fastsætter desuden, at kun personer, som allerede behersker det tyrkiske sprog fuldt ud, hvilket vil sige, at de skal have gennemført grundskolen, kan få adgang til sprogkurser i kurdisk.

Dette betyder konkret, at adgangen til disse kurser er forbeholdt personer, som er fyldt 15 år, men som følge af den lave alfabetiseringsgrad i det sydøstlige Tyrkiet har ikke alle, som opfylder dette krav, adgang.

Kurderne i Tyrkiet, EU og dets krav til Tyrkiet om indførelse af borgerrettigheder er ganske klart blevet taget ved næsen brutalt og kynisk.

Vil Kommissionen tage stilling til disse oplysninger og vil den gøre det helt klart for den tyrkiske regering, at disse forhold fuldstændig kolliderer med muligheden af tyrkisk medlemskab af EU?

Svar afgivet på Kommissionens vegne af Günter Verheugen

(19. juni 2003)

Kommissionen er bekendt med bestemmelserne om undervisning i sprog og dialekter (andre end tyrkiske), der normalt anvendes af tyrkiske medborgere, som anført i forordningen fra undervisningsministeriet af 20. september 2002.

Kommissionen har som led i sin regelmæssige dialog med de tyrkiske myndigheder givet udtryk for sin bekymring over de begrænsede muligheder for undervisning i andre sprog og dialekter end tyrkisk. Kommissionen mener, at bestemmelserne i forordningen kan udgøre en hindring for undervisningen i andre sprog end tyrkisk.

Tyrkiet anmodes i det nyligt vedtagne reviderede tiltrædelsespartnerskab om at sikre alle borgere, uanset oprindelse, kulturel mangfoldighed og kulturelle rettigheder. Det er derfor nødvendigt, at Tyrkiet ved anvendelse af de eksisterende foranstaltninger sikrer en effektiv adgang til uddannelse og radio- og tvudsendelser på andre sprog end tyrkisk og ophæver de resterende begrænsninger, der forhindrer denne adgang.

Tyrkiet stræber i egenskab af kandidatland efter at opfylde de politiske Københavnskriterier, der omfatter respekt for og beskyttelse af mindretal. Kommissionen vil i denne forbindelse fortsat følge situationen i Tyrkiet, når det gælder undervisningen i andre sprog end tyrkisk, hvilket vil omfatte en vurdering af de lovgivningsmæssige rammer for en sådan undervisning.